**Referat af bestyrelsesmøde i Jeckels, 3.5.2021 med efterfølgende observationer**

Den samlede bestyrelse og Vigdis Pedersen holdt videomøde den 3. maj 2021 med repræsentanter for de 2 indretningsfirmaer, vi har forhandlet med siden årsskiftet, om en indvendig opdatering af Jeckels lejligheder.

Møderne blev holdt i forlængelse af hinanden, på grundlag af oplæg og budgetter fremsendt fra begge, dækkende de samme 4 forskellige lejligheder fordelt på hotellets typer, så en foreløbig sammenligning er mulig.

Begge oplæg indeholdt spændende bud og forslag, som vi vil arbejde videre med. Målet med mødet var at søge at blive enige om hvilken leverandør/indretningsfirma, vi skulle gå videre med. Selve det konkrete projekt, møbelvalg, farver, og tempo kræver flere runder, både i bestyrelsen og med den valgte leverandør.

Bestyrelsen havde en længere og ihærdig drøftelse af valget af leverandør/indretningsfirma, og mange valide og relevante synspunkter var fremme og blev diskuterede. Bestyrelsen traf beslutning om valg af leverandør på baggrund af de to oplæg, hvor fire i bestyrelsen stemte for det ene. Bestyrelsen har således besluttet, at den valgte leverandør, som har erfaring med lignende projekter, skal stå for en opdatering af indretningen af lejlighederne med inddragelse af elementer fra den anden leverandør.

De to leverandører er orienteret om beslutningen. Samlede input vil blive drøftet under besigtigelsesmødet på Skagen i uge 18. Der er endvidere aftalt besøg i den valgte leverandørs showroom, hvilket vil være med til at konkretisere bestyrelsens beslutning, om hvilke elementer, der skal fokuseres på.

Vi har, som det er fremgået af referaterne, valgt at skille køkkenerne ud; med hensyn til det projekt, håber vi at have priser i løbet af kort tid, hvorefter vi vil kunne vælge leverandør og mere specifikt kunne arbejde med selve renoveringen i et samarbejde med den valgte leverandør.

Referat Flemming Kragh Hansen,

3.5.2021